25.01.2017 11:33 (muokattu 25.01.2017 12:03)

Pedofiilin metsästäjänäkin tunnettu Mikko Parantainen on tällä kertaa haastettu oikeuteen vastaamaan kokonaan uudesta syytteestä.

Parantaista syytetään henkilörekisteririkoksesta, koska valtionsyyttäjä on katsonut, että Facebook -sivustolla, jolla Parantainen tuntemattomaksi jääneiden kumppaneiden kanssa on julkaissut seksuaalirikoksista tuomittujen henkilöiden tietoja ja jolla on jaettu linkkejä muun muassa Iltasanomien, iltalehden ja MTV:n sivustoille uutisiin, käsiteltäisiin henkilötietoja vastoin henkilötietolakia.

– Katson, että asia on oikeudellisesti hyvin epäselvä, Parantaisen asiamies Markus Talvio sanoo.

Asiassa on asianomistajina kymmeniä seksuaalirikoksista tuomittuja henkilöitä, joista osa on esittämässä korvausvaatimuksia henkisestä kärsimyksestä. Asianomistajien tiedot ovat salassapidettäviä.

Asian käsittely aloitetaan Keski-Suomen käräjäoikeudessa Jyväskylässä ensi kevään tai kesän aikana.

– Olen ilmoittanut Parantaisen puolesta, että asianomistajia pitää kuulla henkilökohtaisesti istunnossa, mikäli heillä on korvausvaatimuksia. Katson, että Parantaisen menettely ei oikeuta lähtökohtaisesti asianomistajia saamaan kärsimyskorvauksia, koska myös muut mediat ovat asianomistajien (tuomittujen) nimiä ja kuvia julkaisseet, eikä Parantaisen menettely henkilötietolain nojalla olisi aiheuttanut kärsimystä tuomituille yhtään sen enempää kuin muukaan uutisointi. Sinänsä asianomistajalla on oikeus henkilörekisteririkoksen ”uhrina” pieneen korvaukseen, mutta asia arvioidaan tapauskohtaisesti, Talvio sanoo.

Parantaista on syytetty myös yksityiselämää loukkaavan tiedon levittämisestä erään seksuaalirikoksesta annetun tuomion uutisoinnin ja tuomitun henkilön kuvan julkaisemisen vuoksi. Asia on nyt Korkeimmassa oikeudessa.

– Oikeusoppineet ovat katsoneet, että asiassa ei välttämättä ole tapahtunut rikosta ensinkään, vaikka käräjäoikeus ja hovioikeus Parantaisen tuomitsivat sakkorangaistukseen rikollisen kuvan julkaisemisesta, Talvio sanoo.

Tuomio hovioikeudessa tuli, vaikka Hovioikeus hyväksyi jopa sen, että Parantaisen ylläpitämän Facebook-ryhmän taustalla on voinut olla tarkoitus kiinnittää yksittäistapausten kautta huomiota seksuaalirikoksista tuomittaviin rangaistuksiin ja sinänsä yleiseltä kannalta merkittävään asiaan.

– Tämäkin asia on oikeudellisesti epäselvä, mutta sillä tulee olemaan merkitystä siihen, milloin tiedotusvälineet ylipäätään saavat julkaista rikoksesta epäiltyjen tai tuomittujen kuvia. Parantaisen saama tuomio on ristiriidassa nykyisen käytännön ja ohjeistuksen kanssa, Talvio sanoo.